钦定古今图书集成/理学汇编/文学典/第052卷 > 王维
## 钦定古今图书集成/理学汇编/文学典/第052卷 > 王维

按《唐书文艺传》：“王维，字摩诘，九岁知属辞，与弟缙齐
名，资孝友。开元初，擢进士，调大乐丞，坐累为济州司
仓参军。张九龄执政，擢右拾遗，历监察御史。母丧，毁
几不生。服除，迁给事中。安禄山反，元宗西狩，维为贼
得，以药下利阳喑。禄山素知其才，迎置洛阳，逼为给
事中。禄山大宴凝碧池，悉召梨园诸工皆泣，维闻悲”
甚，赋诗悼痛。贼平，皆下狱。或以诗闻行在，时缙位已
显，请削官赎维罪，肃宗亦自怜之，下迁太子中允。久
之，迁中庶子，三迁尚书右丞。缙为蜀州刺史未还，维
自表“己有五短，缙有五长，臣在省户，缙远方，愿归所
任官，放田里，使缙得还京师。”议者不之罪。久乃召缙
为左散骑常侍。上元初卒，年六十一。疾甚。缙在凤翔，
作书与别，又遗亲故书数幅，停笔而化。赠秘书监。维
工草隶，善画，名盛于开元、天宝间。豪英贵人，虚左以
迎。宁、薛诸王，待若师友，画思入神。至山水平远，云势
石色，绘工以为天机所到，学者不及也。客有以《按乐
图》示者，无题识，维徐云：“此《霓裳》第三叠最初拍也。”客
未然，引工按曲，乃信。兄弟皆笃志奉佛，食不荤，衣不
文彩。别墅在辋川，地奇胜，有华子冈、欹湖、竹里馆、柳
浪、茱萸沜、辛夷坞。与裴迪游其中，赋诗相酬为乐。丧
妻不娶，孤居三十年，母亡，表辋川第为寺，终葬其西。
宝应中，代宗语缙曰：“朕尝于诸王座闻维乐章，今传
几何？”遣中人王承华往取。缙裒集数十百篇上之。
按《旧唐书文苑传》：“王维，太原祁人。父处廉，终汾州司
马，徙家于蒲，遂为河东人。”维，开元九年进士擢第，事
母崔氏以孝闻。与弟缙俱有俊才，博学多艺，亦齐名
闺门友悌，多士推之。

按《唐国史补》：王维好释氏，故字摩诘。立性高致，得宋
之问辋川别业，山水胜绝，今清源寺是也。维有诗名，
然好取人文章佳句。“行到水穷处，坐看云起时。”《英华
集》中诗也。“漠漠水田飞白鹭，阴阴夏木啭黄鹂”，李嘉
祐诗也。

按《全唐诗话集异记》载，王维未冠，文章得名，妙能琵
琶。春之一日，岐王引至公主第，使为伶人进主前。维
进新曲，号《郁轮袍》，并出所作。主大奇之，令宫婢传教，

唱云：“红豆生南国，秋来发几枝。赠君多采撷，此物最
相思。”又：“秋风明月苦相思，荡子从戎十载馀。征人去
日殷勤嘱，归雁来时数附书。”此皆王维所制，而梨园
唱焉。

王维年十七，时《九日忆山东弟兄》云：“独坐异乡为异
客，每逢佳节倍思亲。遥知兄弟登高处，遍插茱萸少
一人。”禄山大会凝碧池，梨园弟子欷歔泣下。乐工雷
海清掷乐器，西向大恸，贼支解于试马殿，维时拘于
菩提寺，有诗曰：“万户伤心生野烟，百僚何日更朝天。
秋槐落叶深宫里，凝碧池头奏管弦。”后有罪，以此诗
获免。宁王宪贵盛，宠妓数十人，有卖饼之妻，纤白明
媚，王一见属意，因厚遗其夫，求之，宠爱逾等。岁馀，因
问曰：“汝复忆饼师否？”使见之，其妻注视，双泪垂颊，若
不胜情。时王坐客十馀人，皆当时文士，无不凄异。王
命赋诗，维先成云：“莫以今时宠，难忘异日恩。看花满
眼泪，不共楚王言。”坐客无敢继者，王乃归饼师，以终
其志。

按《玉壶冰》：“王摩诘贮蕙兰，用黄磁斗养以绮石，累年
弥盛。得宋之问蓝田别墅，在辋口辋水，周于舍下竹
洲花坞，与道友裴迪浮舟往来，弹琴赋诗，啸咏终日。
在京师以元谈为乐，斋中无所有，惟荼铛酒臼、经案
绳床而已。退朝之后，焚香独坐，以禅诵为事。”

按《云仙杂记》：“王维辋川林下坐，用当门四老石，灯灭
则石中钻火。”

王维居辋川，宅宇既广，山林亦远，而性好洁，地不容
浮尘，日有十数扫，使两童专掌缚帚，而有时不给，
王维苦吟，至“走入醋瓮。”